title: A Bizottság (EU) 2020/1299 végrehajtási rendelete (2020. szeptember 11.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [„Szilvásváradi pisztráng” (OFJ)]

text:
                  18.9.2020

                  HU

                  Az Európai Unió Hivatalos Lapja

                  L 304/4

         A BIZOTTSÁG (EU) 2020/1299 VÉGREHAJTÁSI RENDELETE
         (2020. szeptember 11.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről [„Szilvásváradi pisztráng” (OFJ)]
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Magyarország kérelmét (2) a „Szilvásváradi pisztráng” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalás, ezért a „Szilvásváradi pisztráng” elnevezést be kell jegyezni,

               ELFOGADTA EZT A RENDELETET:

            1. cikk
            A „Szilvásváradi pisztráng” (OFJ) elnevezés bejegyzésre kerül.
            Az első albekezdésben említett elnevezés egy, a 668/2014/EU bizottsági végrehajtási rendelet (3) XI. mellékletének 1.7. osztályába (Friss hal, puhatestűek és rákfélék, valamint ezekből készült termékek) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 11-én.

                  a Bizottság részéről

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  HL C 171., 2020.5.19., 26. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2020/1300 végrehajtási rendelete (2020. szeptember 11.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Asiago” (OEM)]

text:
                  18.9.2020

                  HU

                  Az Európai Unió Hivatalos Lapja

                  L 304/5

         A BIZOTTSÁG (EU) 2020/1300 VÉGREHAJTÁSI RENDELETE
         (2020. szeptember 11.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Asiago” (OEM)]
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét az 1200/2007/EK bizottsági rendelettel (2) módosított 1107/96/EK bizottsági rendelet (3) alapján bejegyzett „Asiago” oltalom alatt álló eredetmegjelöléshez kapcsolódó termékleírás módosításának jóváhagyására.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (4).

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            Az „Asiago” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 11-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1200/2007/EK rendelete (2007. október 15.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítások jóváhagyásáról (Asiago (OEM)) (HL L 271., 2007.10.16., 3. o.).

            (3)  A Bizottság 1107/96/EK rendelete (1996. június 12.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről (HL L 148., 1996.6.21., 1. o.).

            (4)  HL C 178., 2020.5.28., 8. o.


title: A Tanács (EU) 2020/1309 végrehajtási rendelete (2020. szeptember 21.) a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról

text:
                  21.9.2020

                  HU

                  Az Európai Unió Hivatalos Lapja

                  LI 305/1

         A TANÁCS (EU) 2020/1309 VÉGREHAJTÁSI RENDELETE
         (2020. szeptember 21.)
         a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a líbiai helyzetre tekintettel korlátozó intézkedések meghozataláról és a 204/2011/EU rendelet hatályon kívül helyezéséről szóló, 2016. január 18-i (EU) 2016/44 tanácsi rendeletre (1) és különösen annak 21. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. január 18-án elfogadta az (EU) 2016/44 rendeletet.

                     (2)

                     Az Unió külügyi és biztonságpolitikai főképviselője (a továbbiakban: a főképviselő) 2020. március 27-én nyilatkozatot adott ki Líbiáról az Unió nevében, amelyben minden felet az emberi jogok és a nemzetközi jog tiszteletben tartására szólított fel.

                     (3)

                     A főképviselő 2020. május 12-én nyilatkozatot adott ki az Unió nevében, amelyben kijelentette, hogy az Unió továbbra is elkötelezett az ENSZ Líbiával szembeni fegyverembargójának maradéktalan érvényesítése mellett. Hangsúlyozta továbbá, hogy mindent meg kell tenni a vonatkozó ENSZ BT-határozatok maradéktalan és hatékony végrehajtásának garantálása érdekében, Líbia szárazföldi és légi határainál is.

                     (4)

                     A nyilatkozat emellett emlékeztette a feleket arra, hogy tiszteletben kell tartaniuk a nemzetközi jogot, így többek között a nemzetközi humanitárius jogot is, továbbá hogy mindazok, akik megsértik azt, felelni fognak tetteikért.

                     (5)

                     A Tanácsot továbbra is súlyos aggodalommal tölti el a líbiai helyzet, és különösen a líbiai békét, biztonságot és stabilitást fenyegető cselekmények, többek között az ENSZ fegyverembargójának megsértései, a líbiai olaj csempészésére irányuló jogellenes kísérletek, valamint az emberi jogi visszaélések.

                     (6)

                     Ezzel összefüggésben, az egyre súlyosbodó erőszakra tekintettel két, az emberi jogokkal való visszaélésért felelős személyt, valamint három, az ENSZ fegyverembargójának megsértéséért felelős szervezetet fel kell venni a korlátozó intézkedések hatálya alá tartozó személyeknek és szervezeteknek az (EU) 2016/44 rendelet III. mellékletében foglalt jegyzékébe.

                     (7)

                     Az (EU) 2016/44 rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2016/44 rendelet III. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 21-én.

                  a Tanács részéről

                  az elnök

               J. BORRELL FONTELLES

            (1)  HL L 12., 2016.1.19., 1. o.

            MELLÉKLET

               1.
               Az (EU) 2016/44 rendelet III. mellékletének A. szakasza (Személyek) a következő bejegyzésekkel egészül ki:

                           Név

                           Azonosító adatok

                           A jegyzékbe vétel indokolása

                           A jegyzékbe vétel időpontja

                           „20.

                           AL-WERFALLI, Mahmoud Mustafa Busayf
                           más néven AL-WARFALLI, Mahmud

                           Születési idő: 1978
                           Születési hely: Werfalla Tribe, West of Libya vagy Elrseefa (Bani Walid)
                           Neme: férfi

                           Mahmoud al-Werfalli a Bengázi székhelyű al-Saiqa brigád parancsnoka (hadnagy). E tisztségében al-Werfalli súlyos emberi jogi visszaélésekért – többek között gyilkosságokért és kivégzésekért – felelős, azokban közvetlenül vagy közvetve részt vett.
                           Al-Werfalli személye összefüggésbe hozható harminchárom személy meggyilkolásával – e gyilkosságokat 2016 júniusa és 2017 júliusa között több incidens során követték el –, továbbá egy 2018. január 24-én elkövetett, 10 ember életét követelő tömeges kivégzéssel.

                           2020.9.21.

                           21.

                           DIAB, Moussa
                           más néven DIAB, Mousa

                           Neme: férfi

                           Moussa Diab súlyos emberi jogi visszaélésekért – többek között emberkereskedelem folytatásáért, valamint migránsok és menekültek elrablásáért, megerőszakolásáért és meggyilkolásáért – felelős, és e cselekményekben közvetlenül részt vett.
                           Migránsokat és menekülteket tartott fogságban egy Bani Walid közelében lévő, fogva tartás céljára szolgáló illegális táborban, ahol a fogva tartottakkal embertelen és megalázó módon bántak. Számos migránst és menekültet meggyilkoltak, amikor azok megpróbáltak megszökni a fogva tartás céljára szolgáló táborból.

                           2020.9.21.”

               2.
               Az (EU) 2016/44 rendelet III. mellékletének B. szakasza (Szervezetek) a következő bejegyzésekkel egészül ki:

                           Név

                           Azonosító adatok

                           A jegyzékbe vétel indokolása

                           A jegyzékbe vétel időpontja

                           „17.

                           Sigma Airlines
                           más néven Sigma Aviation; Air Sigma

                           Cím:

                                       Markov Str. 11

                                       050013, Almaty, Kazakhstan

                                 Tel.: +7 727 292 23 05
                           Honlap: https://airsigma.pro/
                           A következő névre bejegyezve: Kenesbayev Umirbek Zharmenovich

                           A Sigma Airlines kereskedelmi teherszállító légitársaság, amelynek repülőgépeiről megállapítást nyert, hogy megsértették az ENSZ BT 1970 (2011) sz. határozatával elrendelt – az uniós jogba a (KKBP) 2015/1333 határozat 1. cikkével átültetett –, Líbiával szembeni fegyverembargót.
                           Az ENSZ megállapította, hogy a Sigma Airlines azon kereskedelmi teherszállító légitársaságok egyike, amelyek megsértették a katonai felszerelések Líbiába irányuló transzferére vonatkozó ENSZ-embargót.

                           2020.9.21.

                           18.

                           Avrasya Shipping

                           Cím:
                           Liman Mh. Gezi Cd. No:22/3 İlkadım, Samsun, Turkey
                           Tel.: +90 549 720 1748
                           E-mail: info@avrasyashipping.com
                           Honlap: http://www.avrasyashipping.com/iletisim

                           Az Avrasya Shipping tengerhajózási társaság, amelynek Cirkin nevű hajójáról megállapítást nyert, hogy megsértette az ENSZ BT 1970 (2011) sz. határozatával elrendelt – az uniós jogba a (KKBP) 2015/1333 határozat 1. cikkével átültetett –, Líbiával szembeni fegyverembargót.
                           A Cirkin különösen a katonai felszerelések Líbiába irányuló, 2020 májusában és júniusában végrehajtott szállításaival hozható összefüggésbe.

                           2020.9.21.

                           19.

                           Med Wave Shipping

                           Cím:

                                       Office 511, 5th Floor, Baraka Building, Dauwar Al-Waha, Jordan;

                                       Adel Al-Hojrat building n°3, 1st Floor, opposite Swefieh, Mall-Swefieh Po Box 850880 Amman, 11185 Jordan;

                                       Ground Floor, Orient Queen Homes Building, John Kennedy, Ras Beirut, Lebanon

                                 Tel.: +962 78 706 4121; +962 6 586 5550; +962 6 586 8550
                           E-mail: operation@medwave.co

                           A Med Wave Shipping tengerhajózási társaság, amelynek Bana nevű hajójáról megállapítást nyert, hogy megsértette az ENSZ BT 1970 (2011) sz. határozatával elrendelt – az uniós jogba a (KKBP) 2015/1333 határozat 1. cikkével átültetett –, Líbiával szembeni fegyverembargót.
                           A Bana különösen a katonai felszerelések Líbiába irányuló, 2020 januárjában végrehajtott szállításaival hozható összefüggésbe.

                           2020.9.21.”


title: A Bizottság (EU) 2020/1317 végrehajtási rendelete (2020. szeptember 9.) egyes áruk Kombinált Nómenklatúra szerinti besorolásáról

text:
                  23.9.2020

                  HU

                  Az Európai Unió Hivatalos Lapja

                  L 309/1

         A BIZOTTSÁG (EU) 2020/1317 VÉGREHAJTÁSI RENDELETE
         (2020. szeptember 9.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:

                     (1)

                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                     (2)

                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                     (3)

                     Az említett általános szabályok értelmében a mellékletben szereplő táblázat 1. oszlopában leírt árukat a táblázat 2. oszlopában feltüntetett KN-kód alá kell besorolni a 3. oszlopban kifejtett indokok alapján.

                     (4)

                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                     (5)

                     Az e rendeletben előírt intézkedések összhangban vannak a Vámkódexbizottság véleményével,

               ELFOGADTA EZT A RENDELETET:

            1. cikk
            A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.

            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 9-én.

                  a Bizottság részéről,

                  az elnök nevében,

               Gerassimos THOMAS

                  a főigazgató

                  Adóügyi és Vámuniós Főigazgatóság

            (1)  HL L 269., 2013.10.10., 1. o.

            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

            MELLÉKLET

                        Árumegnevezés

                        Besorolás (KN-kód)

                        Indokolás

                        1.

                        2.

                        3.

                                    1.

                                    Túlnyomórészt ammónium-nitrát alapú, szabadon folyó porózus szemcsékből álló termék, amelynek összetétele a következő (tömegszázalékban):

                                                —

                                                ammónium-nitrát > 99,4

                                                —

                                                (összes nitrogén > 34,5)

                                                —

                                                anionos polimer 0,28

                                                —

                                                bevonat 0,08

                                          A szemcsék olajabszorpciója > 10 tömeg%.
                                    A szemcsék térfogatsűrűsége 0,72 g/cm3.

                        3602 00 00

                        A besorolást a Kombinált Nómenklatúra értelmezésére vonatkozó 1. általános szabály, valamint a 3602 00 00  KN-kód szövegezése határozza meg.
                        Az anionos polimer hozzáadására a termék sűrűségének csökkentése és olajabszorpciós kapacitásának növelése érdekében van szükség, mely jellemzők fontos szerepet játszanak abban, hogy a porózus szemcsék az ANFO- (ammónium-nitrát és fűtőolaj keverékéből álló) robbanóanyagok előállítására alkalmas alapanyagul szolgáljanak.
                        A porózus szemcsék bevonattal történő felületkezelésének célja az ammónium-nitrát stabilizálása, hogy ezáltal el lehessen kerülni azt a nem kívánatos vízfelvételt, mely gátolhatja/csökkentheti az olajabszorpciós képességet, holott ez a hatékony ANFO-robbanóanyagok egyik alapvető jellemzője.
                        Objektív jellemzői alapján a termék tehát a 3602 vtsz. alá tartozó elkészített robbanóanyagként azonosítható (lásd még a Harmonizált Rendszer Bizottság 3602.00/2 számú áruosztályozási véleményét).
                        A 3102 vtsz. alá történő besorolás kizárt, mivel a terméket kifejezetten robbanóanyagok alapanyagaként való felhasználásra alakították ki és készítették elő. Sem az anionos polimer, sem a bevonat nem bír technikai jelentőséggel a műtrágyaként való felhasználás szempontjából. A 31. Árucsoporthoz tartozó Megjegyzések 2. pontjában foglalt feltételek ezért nem teljesülnek.
                        Következésképpen a terméket mint elkészített robbanóanyagot a lőpor kivételével a 3602 00 00  KN-kód alá kell besorolni.

                                    2.

                                    Túlnyomórészt ammónium-nitrát alapú, szabadon folyó porózus szemcsékből álló termék, amelynek összetétele a következő (tömegszázalékban):

                                                —

                                                ammónium-nitrát > 99

                                                —

                                                (összes nitrogén > 34,5)

                                                —

                                                magnézium-nitrát 0,4

                                                —

                                                diammónium-foszfát ammónium-szulfát és bórsav keveréke 0,06

                                                —

                                                bevonat 0,08

                                          A szemcsék olajabszorpciója > 7 tömeg%.
                                    A szemcsék térfogatsűrűsége 0,80 g/cm3.

                        3602 00 00

                        A besorolást a Kombinált Nómenklatúra értelmezésére vonatkozó 1. általános szabály, valamint a 3602 00 00  KN-kód szövegezése határozza meg.
                        A diammónium-foszfát, az ammónium-szulfát és a bórsav hozzáadására a termék sűrűségének csökkentése és olajabszorpciós kapacitásának növelése érdekében van szükség, mely jellemzők fontos szerepet játszanak abban, hogy a porózus szemcsék az ANFO- (ammónium-nitrát és fűtőolaj keverékéből álló) robbanóanyagok előállítására alkalmas alapanyagul szolgáljanak.
                        A porózus szemcsék bevonattal történő felületkezelésének célja az ammónium-nitrát stabilizálása, hogy ezáltal el lehessen kerülni azt a nem kívánatos vízfelvételt, mely gátolhatja/csökkentheti az olajabszorpciós képességet, holott ez a hatékony ANFO-robbanóanyagok egyik alapvető jellemzője.
                        Objektív jellemzői alapján a termék tehát a 3602 vtsz. alá tartozó elkészített robbanóanyagként azonosítható (lásd még a Harmonizált Rendszer Bizottság 3602.00/1 számú áruosztályozási véleményét).
                        A 3102 vtsz. alá történő besorolás kizárt, mivel a terméket kifejezetten robbanóanyagok alapanyagaként való felhasználásra alakították ki és készítették elő. Sem a különböző adalékanyagok, sem a bevonat nem bír technikai jelentőséggel a műtrágyaként való felhasználás szempontjából. A 31. Árucsoporthoz tartozó Megjegyzések 2. pontjában foglalt feltételek ezért nem teljesülnek.
                        Következésképpen a terméket mint elkészített robbanóanyagot a lőpor kivételével a 3602 00 00  KN-kód alá kell besorolni.


title: A Bizottság (EU) 2020/1318 végrehajtási rendelete (2020. szeptember 22.) az (EU) 2020/21 és az (EU) 2020/194 végrehajtási rendeletnek a Covid19-világjárvány miatt szükségessé vált, az alkalmazás kezdőnapja tekintetében történő módosításáról

text:
                  23.9.2020

                  HU

                  Az Európai Unió Hivatalos Lapja

                  L 309/4

         A BIZOTTSÁG (EU) 2020/1318 VÉGREHAJTÁSI RENDELETE
         (2020. szeptember 22.)
         az (EU) 2020/21 és az (EU) 2020/194 végrehajtási rendeletnek a Covid19-világjárvány miatt szükségessé vált, az alkalmazás kezdőnapja tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hozzáadottérték-adó területén történő közigazgatási együttműködésről és csalás elleni küzdelemről szóló, 2010. október 7-i 904/2010/EU tanácsi rendeletre (1) és különösen annak 47 l. cikke a), b) és c) pontjára,
         mivel:

                     (1)

                     A 79/2012/EU bizottsági végrehajtási rendelet (2) részletes szabályokat állapít meg a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU tanácsi rendelet egyes rendelkezéseinek végrehajtására vonatkozóan. A 79/2012/EU végrehajtási rendelet 7. cikke (2) bekezdésének az (EU) 2020/21 végrehajtási rendelettel (3) módosított d) pontja értelmében a Bizottságnak webportált kell azon tagállamok rendelkezésére bocsátania, amelyek úgy döntenek, hogy 2021. január 1-jétől közzéteszik többek között a 904/2010/EU rendelet 47 g. cikkének második bekezdésében említett termékértékesítésekre és szolgáltatásnyújtásokra alkalmazandó adómértékeket.

                     (2)

                     A 815/2012/EU bizottsági végrehajtási rendelet (4) megállapítja a 904/2010/EU tanácsi rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó nem letelepedett adóalanyokra vonatkozó különös szabályozás tekintetében történő alkalmazására vonatkozó szabályokat. Az (EU) 2020/194 bizottsági végrehajtási rendelet (5)2021. január 1-jével hatályon kívül helyezi és felváltja a 815/2012/EU végrehajtási rendeletet annak érdekében, hogy tükrözze a különös szabályozások alkalmazási körének a nem adóalanyok számára szolgáltatást nyújtó, a termékek távértékesítését végző és bizonyos belföldi termékértékesítéseket végző adóalanyokra való kiterjesztését. A 815/2012/EU végrehajtási rendeletben említett különös szabályozások hatálya alá tartozó, 2021. január 1-jét megelőzően nyújtott szolgáltatásokra vonatkozó héabevallások benyújtása és helyesbítése tekintetében azonban a szóban forgó végrehajtási rendelet 2024. február 10-ig továbbra is alkalmazandó. E rendelkezés célja annak biztosítása, hogy a jelenlegi korrekciós mechanizmus a 2021. január 1. előtti szolgáltatásnyújtásokra továbbra is érvényes legyen. A héabevallások az eredeti bevallás benyújtására előírt határidőtől számítva három évig helyesbíthetők.

                     (3)

                     Az említett módosítások célja az volt, hogy tükrözzék a 2006/112/EK tanácsi irányelv (6) XII. címének 6. fejezetében meghatározott különös szabályozások alkalmazási körének az (EU) 2017/2455 (7) és az (EU) 2019/1995 (8) tanácsi irányelv útján végrehajtott kiterjesztését, valamint a 904/2010/EU rendeletnek az (EU) 2017/2454 tanácsi rendeletben (9) előírt megfelelő módosításait.

                     (4)

                     A Covid19-válság kitörése, amely mélyrehatóan érinti az összes tagállamot, és arra kényszeríti őket, hogy – a válságot kiemelt problémaként kezelve, más területekhez rendelt erőforrások átcsoportosításával – haladéktalanul lépéseket tegyenek nemzeti szinten, egyes tagállamok számára nehézségeket okoz az ahhoz szükséges informatikai rendszerek kiépítésében, hogy a szóban forgó módosításokat 2021. január 1-jétől végrehajtsák és alkalmazzák. Ebből kifolyólag az (EU) 2020/1109 tanácsi határozat (10) és az (EU) 2020/1108 tanácsi rendelet (11) hat hónappal, 2021. július 21-ig elhalasztotta a 2006/112/EK irányelv XII. címének 6. fejezete és a 904/2010/EU rendelet tekintetében elfogadott módosítások alkalmazásának kezdőnapját.

                     (5)

                     Annak érdekében, hogy az (EU) 2020/21 és az (EU) 2020/194 végrehajtási rendelet ugyanattól a naptól legyen alkalmazandó, mint a 2006/112/EK irányelv XII. címe 6. fejezetének és a 904/2010/EU rendeletnek a módosított rendelkezései, az említett végrehajtási rendeleteket indokolt 2021. július 1-jétől alkalmazni.

                     (6)

                     Egyértelművé kell tenni továbbá, hogy azok az információk, amelyeket a közvetítőnek a nyilvántartásba vételkor az (EU) 2020/194 végrehajtási rendelet I. mellékletében, az E. oszlop 21. rovatában meg kell adnia, csak azokra az esetleges korábbi azonosító számokra vonatkoznak, amelyek lehetővé tették, hogy az adott személy közvetítőként járjon el.

                     (7)

                     Az (EU) 2020/21 és az (EU) 2020/194 végrehajtási rendeletet ezért ennek megfelelően módosítani kell.

                     (8)

                     Az e rendeletben előírt intézkedések összhangban vannak a Közigazgatási Együttműködési Állandó Bizottság véleményével,

               ELFOGADTA EZT A RENDELETET:

            1. cikk
            Az (EU) 2020/21 végrehajtási rendelet módosításai
            Az (EU) 2020/21 végrehajtási rendelet a következőképpen módosul:

                        1.

                        Az 1. cikk helyébe a következő szöveg lép:

                           „1. cikk
                           A 79/2012/EU végrehajtási rendelet 7. cikkének (2) bekezdésében a d) pont helyébe a következő szöveg lép:

                                       »d)

                                       2021. július 1-jétől tájékoztatás a 904/2010/EU rendelet 47 g. cikkének második bekezdésében említettek szerint a 2006/112/EK irányelv XII. címének 6. fejezetében meghatározott különös szabályozásokkal összhangban történő termékértékesítésre és szolgáltatásnyújtásra alkalmazandó adómértékekről.«”

                        2.

                        A 2. cikk második bekezdésének a helyébe a következő szöveg lép:
                        „Ezt a rendeletet 2021. július 1-jétől kell alkalmazni.”

            2. cikk
            Az (EU) 2020/194 végrehajtási rendelet módosításai
            Az (EU) 2020/194 végrehajtási rendelet a következőképpen módosul:

                        1.

                        A 7. cikk helyébe a következő szöveg lép:

                           „7. cikk
                           Hatályon kívül helyezés
                           A 815/2012/EU végrehajtási rendelet 2021. július 1-jével hatályát veszti.
                           A 815/2012/EU végrehajtási rendeletet azonban 2024. augusztus 10-ig továbbra is alkalmazni kell a szóban forgó végrehajtási rendeletben említett különös szabályozások valamelyikének hatálya alá tartozó, 2021. július 1-jét megelőzően nyújtott szolgáltatásokra vonatkozó héabevallások benyújtása és helyesbítése tekintetében.”

                        2.

                        A 8. cikk második bekezdésének a helyébe a következő szöveg lép:
                        „Ezt a rendeletet 2021. július 1-jétől kell alkalmazni.”

                        3.

                        Az I. melléklet a következőképpen módosul:

                                    a)

                                    az E. oszlop 21. rovatában szereplő szöveg helyébe a következő szöveg lép:
                                    „Az azonosítót kiadó tagállam által a 2006/112/EK irányelv 369q. cikke (2) bekezdésének megfelelően kijelölt közvetítői szám(ok), ha a közvetítő korábban már eljárt ebben a minőségben”;

                                    b)

                                    a 13. lábjegyzet helyébe a következő szöveg lép:

                                                „(13)

                                                A szabályozás igénybevételének kezdőnapja megegyezik a D. oszlop 19. rovatában szereplő időponttal, és az (EU) 2019/2026 tanácsi végrehajtási rendelet 2. cikkének harmadik bekezdése alapján történő korábbi nyilvántartásba vétel esetén nem lehet 2021. július 1-jénél korábbi.”

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 22-én.

                  a Bizottság részéről

                  az elnök

               Ursula VON DER LEYEN

            (1)  HL L 268., 2010.10.12., 1. o.

            (2)  A Bizottság 79/2012/EU végrehajtási rendelete (2012. január 31.) a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU tanácsi rendelet végrehajtására vonatkozó rendelkezések megállapításáról (HL L 29., 2012.2.1., 13. o.).

            (3)  A Bizottság (EU) 2020/21 végrehajtási rendelete (2020. január 14.) a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU tanácsi rendelet végrehajtására vonatkozó rendelkezések megállapításáról szóló 79/2012/EU végrehajtási rendelet módosításáról (HL L 11., 2020.1.15., 1. o.).

            (4)  A Bizottság 815/2012/EU végrehajtási rendelete (2012. szeptember 13.) a 904/2010/EU tanácsi rendeletnek a nem adóalanyok számára távközlési, rádió- és televízióműsor-, valamint elektronikus szolgáltatásokat nyújtó nem letelepedett adóalanyokra vonatkozó különös szabályozás tekintetében történő alkalmazására vonatkozó részletes szabályok megállapításáról (HL L 249., 2012.9.14., 3. o.).

            (5)  A Bizottság (EU) 2020/194 végrehajtási rendelete (2020. február 12.) a 904/2010/EU tanácsi rendeletnek a nem adóalanyok részére szolgáltatást nyújtó, termékek távértékesítését végző és bizonyos belföldi termékértékesítéseket végző adóalanyokra vonatkozó különös szabályozások tekintetében történő alkalmazására vonatkozó részletes szabályok megállapításáról (HL L 40., 2020.2.13., 114. o.).

            (6)  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).

            (7)  A Tanács (EU) 2017/2455 irányelve (2017. december 5.) a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról (HL L 348., 2017.12.29., 7. o.).

            (8)  A Tanács (EU) 2019/1995 irányelve (2019. november 21.) a 2006/112/EK irányelvnek a termékek távértékesítésére és bizonyos belföldi termékértékesítésekre vonatkozó rendelkezések tekintetében történő módosításáról (HL L 310., 2019.12.2., 1. o.).

            (9)  A Tanács (EU) 2017/2454 rendelete (2017. december 5.) a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról (HL L 348., 2017.12.29., 1. o.).

            (10)  A Tanács (EU) 2020/1109 határozata (2020. július 20.) az (EU) 2017/2455 és az (EU) 2019/1995 irányelvnek a Covid19-világjárvány miatt szükségessé vált, az átültetési határidő és az alkalmazás kezdőnapja tekintetében történő módosításáról (HL L 244., 2020.7.29., 3. o.).

            (11)  A Tanács (EU) 2020/1108 rendelete (2020. július 20.) az (EU) 2017/2454 rendeletnek a Covid19-világjárvány miatt szükségessé vált, az alkalmazás kezdőnapjai tekintetében történő módosításáról (HL L 244., 2020.7.29., 1. o.).


title: A Bizottság (EU) 2020/1319 végrehajtási rendelete (2020. szeptember 22.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Provola dei Nebrodi” (OEM))

text:
                  23.9.2020

                  HU

                  Az Európai Unió Hivatalos Lapja

                  L 309/7

         A BIZOTTSÁG (EU) 2020/1319 VÉGREHAJTÁSI RENDELETE
         (2020. szeptember 22.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Provola dei Nebrodi” (OEM))
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (3) bekezdésének a) pontjára,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Olaszország kérelmét (2) a „Provola dei Nebrodi” elnevezés oltalom alatt álló földrajzi jelzésként (OEM) történő bejegyzésére.

                     (2)

                     2019. október 22-én a Bizottsághoz felszólalás érkezett Belgium részéről. A Bizottság 2019. október 31-én továbbította Olaszországnak a Belgium által küldött felszólalást. 2019. december 19-én a Bizottság az előírt határidőn belül kézhez kapta az indokolással ellátott felszólalási nyilatkozatot.

                     (3)

                     A Bizottság megvizsgálta a Belgium által benyújtott felszólalást, és azt elfogadhatónak találta.

                     (4)

                     2020. február 19-én kelt levelében a Bizottság felkérte az érdekelteket a szükséges konzultációk lefolytatására, hogy saját belső eljárásaiknak megfelelően egyezségre jussanak egymás között.

                     (5)

                     Noha Olaszország és Belgium között nem jött létre megállapodás, Belgium az olasz hatóságoknak címzett 2020. június 16-i levelében visszavonta a „Provola dei Nebrodi” elnevezés bejegyzésével szembeni felszólalását.

                     (6)

                     Ennek megfelelően a „Provola dei Nebrodi” (OEM) eredetmegjelölést be kell jegyezni.

               ELFOGADTA EZT A RENDELETET:

            1. cikk
            A „Provola dei Nebrodi” (OEM) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.3. osztályba (Sajtok) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 22-én.

                  a Bizottság részéről

                  az elnök

               Ursula VON DER LEYEN

            (1)  HL L 343., 2012.12.14., 1. o.

            (2)  HL C 257., 2019.7.31., 18. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2020/1321 végrehajtási rendelete (2020. szeptember 17.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Aydın Kestanesi [OEM])

text:
                  24.9.2020

                  HU

                  Az Európai Unió Hivatalos Lapja

                  L 310/1

         A BIZOTTSÁG (EU) 2020/1321 VÉGREHAJTÁSI RENDELETE
         (2020. szeptember 17.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Aydın Kestanesi [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Törökország kérelmét (2) az „Aydın Kestanesi” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Aydın Kestanesi” elnevezést be kell jegyezni,

               ELFOGADTA EZT A RENDELETET:

            1. cikk
            Az „Aydın Kestanesi” (OEM) elnevezés bejegyzésre kerül.
            Az első albekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 17-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  HL C 185., 2020.6.4., 16. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2020/1326 végrehajtási rendelete (2020. szeptember 15.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Mojama de Isla Cristina” [OFJ])

text:
                  25.9.2020

                  HU

                  Az Európai Unió Hivatalos Lapja

                  L 312/1

         A BIZOTTSÁG (EU) 2020/1326 VÉGREHAJTÁSI RENDELETE
         (2020. szeptember 15.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Mojama de Isla Cristina” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Spanyolország kérelmét, amely az (EU) 2016/199 bizottsági végrehajtási rendelet (2) alapján bejegyzett „Mojama de Isla Cristina” oltalom alatt álló földrajzi jelzéshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Mojama de Isla Cristina” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 15-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság (EU) 2016/199 végrehajtási rendelete (2016. február 9.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Mojama de Isla Cristina [OFJ]) (HL L 39., 2016.2.16., 4. o.).

            (3)  HL C 150., 2020.5.6., 28. o.


title: A Bizottság (EU) 2020/1327 végrehajtási rendelete (2020. szeptember 18.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről „Akasztói szikiponty” (OEM)

text:
                  25.9.2020

                  HU

                  Az Európai Unió Hivatalos Lapja

                  L 312/3

         A BIZOTTSÁG (EU) 2020/1327 VÉGREHAJTÁSI RENDELETE
         (2020. szeptember 18.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről
         „Akasztói szikiponty” (OEM)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában (2) Magyarország kérelmét az „Akasztói szikiponty” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért az „Akasztói szikiponty” elnevezést be kell jegyezni,

               ELFOGADTA EZT A RENDELETET:

            1. cikk
            Az „Akasztói szikiponty” (OEM) elnevezés bejegyzésre kerül.
            Az első albekezdésben említett elnevezés a 668/2014/EU bizottsági végrehajtási rendelet (3) XI. mellékletének 1.7. osztályába (Friss hal, puhatestűek és rákfélék, valamint ezekből készült termékek) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 18-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  HL C 172., 2020.5.20., 26. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2020/1329 végrehajtási rendelete (2020. szeptember 23.) az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról

text:
                  25.9.2020

                  HU

                  Az Európai Unió Hivatalos Lapja

                  L 312/5

         A BIZOTTSÁG (EU) 2020/1329 VÉGREHAJTÁSI RENDELETE
         (2020. szeptember 23.)
         az 1484/95/EK rendeletnek a baromfihús- és tojáságazatban alkalmazandó, valamint a tojásalbuminra vonatkozó irányadó árak meghatározása tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 183. cikke b) pontjára,
         tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról és az 1216/2009/EK, valamint a 614/2009/EK tanácsi rendelet hatályon kívül helyezéséről szóló, 2014. április 16-i 510/2014/EU európai parlamenti és tanácsi rendeletre (2) és különösen annak 5. cikke (6) bekezdésének a) pontjára,
         mivel:

                     (1)

                     Az 1484/95/EK bizottsági rendelet (3) meghatározta a baromfihús- és tojáságazatra, valamint a tojásalbuminra vonatkozó kiegészítőimportvám-rendszer végrehajtásának részletes szabályait, és megállapította az érintett termékekre alkalmazandó irányadó árakat.

                     (2)

                     A baromfihús- és tojáságazati termékekre, valamint a tojásalbuminra vonatkozó irányadó árak meghatározásának alapjául szolgáló adatok rendszeresen végrehajtott ellenőrzéséből az derül ki, hogy bizonyos termékek behozatalának vonatkozásában az irányadó árakat helyénvaló a származási hely szerinti árkülönbségek figyelembevételével módosítani.

                     (3)

                     Az 1484/95/EK rendeletet ennek megfelelően módosítani kell.

                     (4)

                     Tekintettel annak szükségességére, hogy az intézkedés alkalmazása a frissített adatok rendelkezésre bocsátását követően mihamarabb megkezdődjék, indokolt előírni, hogy e rendelet a kihirdetésének napján lépjen hatályba,

               ELFOGADTA EZT A RENDELETET:

            1. cikk
            Az 1484/95/EK rendelet I. mellékletének helyébe e rendelet mellékletének szövege lép.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 23-án.

                  a Bizottság részéről,

                  az elnök nevében,

               Wolfgang BURTSCHER

                  Főigazgató

                  Mezőgazdasági és Vidékfejlesztési Főigazgatóság

            (1)  HL L 347., 2013.12.20., 671. o.

            (2)  HL L 150., 2014.5.20., 1. o.

            (3)  A Bizottság 1484/95/EK rendelete (1995. június 28.) a kiegészítőimportvám-rendszer végrehajtásával kapcsolatos és az irányadó áraknak a baromfihús- és tojáságazat, valamint a tojásalbumin tekintetében történő megállapításáról, valamint a 163/67/EGK rendelet hatályon kívül helyezéséről (HL L 145., 1995.6.29., 47. o.).

            MELLÉKLET

                     „I. MELLÉKLET

                                 KN-kód

                                 Árumegnevezés

                                 Irányadó ár
                                 (EUR/100 kg)

                                 A 3. cikkben említett biztosíték
                                 (EUR/100 kg)

                                 Származási hely  (1)

                                 0207 12 90

                                 A Gallus domesticus fajhoz tartozó, tisztított és bontott, 65 %-os csirke, fagyasztva

                                 138,5

                                 0

                                 AR

                                 0207 14 10

                                 A Gallus domesticus fajhoz tartozó baromfi darabolva, csont nélkül, fagyasztva

                                 210,7

                                 27

                                 AR

                                 157

                                 52

                                 BR

                                 248,9

                                 15

                                 CL

                                 211,7

                                 27

                                 TH

                                 1602 32 11

                                 A Gallus domesticus fajhoz tartozó baromfiból készült termékek főzés nélkül

                                 168,2

                                 40

                                 BR

               ”

               (1)  A Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról szóló, 2012. november 27-i 1106/2012/EU bizottsági rendeletben (HL L 328., 2012.11.28., 7. o.) meghatározott országnómenklatúra szerint.